దేవిరెడ్డి సుధీర్ రెడ్డి

దేవిరెడ్డి సుధీర్ రెడ్డి, తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున ఎల్బీనగర్ శాసనసభ నియోజకవర్గం శాసన సభ్యుడిగా ప్రాతినిధ్యం వహిస్తున్నాడు. 2004 నుండి 2008 వరకు హైదరాబాదు పట్టణ అభివృద్ధి సంస్థ చైర్మన్ గా పనిచేశాడు. 2020 ఫిబ్రవరిలో మూడేళ్ళపాటు తెలంగాణ ప్రభుత్వం మూసీ రివర్ డెవలప్‌మెంట్ ఫ్రంట్ కార్పొరేషన్ లిమిటెడ్ ఛైర్మన్‌గా నియమించింది.

జననం, విద్య 
సుధీర్ రెడ్డి 1962, జూలై 27న జయచంద్రారెడ్డి - చంద్రకళ దంపతులకు తెలంగాణ రాష్ట్ర రాజధాని హైదరాబాదులో జన్మించాడు. తండ్రి ఉమ్మడి ఆంధ్రప్రదేశ్ రాష్ట్రంలో ప్రభుత్వ ఉద్యోగిగా పనిచేశాడు. సుధీర్ రెడ్డి బిఏ వరకు చదువుకున్నాడు.

వ్యక్తిగత జీవితం 
సుధీర్ రెడ్డికి కమలారెడ్డితో వివాహం జరిగింది. వారికి ఇద్దరు కుమారులు ఉన్నారు.

రాజకీయ విశేషాలు
1986లో హైదరాబాద్ మున్సిపల్ కార్పోరేషన్‌కు జరిగిన ఎన్నికల్లో పోటీచేసి తొలిసారి మలక్‌పేట నుంచి కార్పొరేటర్ గా ఎన్నికయ్యాడు. కాంగ్రెస్ ప్రభుత్వ హయాంలో 2004 నుంచి 2008 మధ్య హుడా చైర్మన్‌గా పనిచేశాడు. 2009లో కాంగ్రెస్ పార్టీ అభ్యర్థిగా ఎల్బీ నగర్ అసెంబ్లీ స్థానం నుండి పోటీ చేసి తన సమీప ప్రత్యర్థి టీడీపీ పార్టీ అభ్యర్థి ఎస్.వి.కృష్ణ ప్రసాద్ పై గెలిచి తొలిసారి ఎమ్మెల్యేగా అసెంబ్లీలోకి అడుగు పెట్టాడు. 2014 లో జరిగిన తెలంగాణ సార్వత్రిక ఎన్నికల్లో భాగంగా కాంగ్రెస్ పార్టీ పై పోటీ చేసి సమీప తెలుగుదేశం పార్టీ అభ్యర్థి ఆర్. కృష్ణయ్య పై ఓడిపోయాడు. 2018 లో జరిగిన తెలంగాణ ముందస్తు ఎన్నికల్లో కాంగ్రెస్ పార్టీ టికెట్ పై పోటీ చేసి సమీప తెలంగాణ రాష్ట్ర సమితి పార్టీ అభ్యర్థి ముద్దగోని రామోహన్ గౌడ్  పై 17,848 ఓట్ల మెజారిటీతో గెలుపొందాడు. 2019లో తెలంగాణ రాష్ట్ర సమితిలో చేరిన ఆయనకు, 2020లో తెలంగాణ రాష్ట్ర ప్రభుత్వం మూసీ నది తీరప్రాంత అభివృద్ధి సంస్థ (మూసీ రివర్ ఫ్రంట్ డెవలప్మెంట్ కార్పొరేషన్ ) ఛైర్మన్‌గా నియమించింది.

మూలాలు

జీవిస్తున్న ప్రజలు
తెలంగాణ రాజకీయ నాయకులు
తెలంగాణ రాష్ట్ర సమితి రాజకీయ నాయకులు
తెలంగాణ శాసన సభ్యులు (2018)
1962 జననాలు
ఆంధ్రప్రదేశ్ శాసన సభ్యులు (2009)
హైదరాబాదు జిల్లా వ్యక్తులు
హైదరాబాదు జిల్లా రాజకీయ నాయకులు
హైదరాబాదు జిల్లా నుండి ఎన్నికైన శాసన సభ్యులు
పార్టీలు ఫిరాయించిన రాజకీయ నాయకులు
హైదరాబాదు జిల్లా నుండి ఎన్నికైన ఆంధ్రప్రదేశ్ శాసన సభ్యులు